TFDTSFร้อนจัดหนีไม่พ้นแช่แข็ง
&nbsp;
21 ส.ค. 2554

โบรกเกอร์ฟันธง TFD TSF และ ESTAR เรียงแถวถูกตลาดหลักทรัพย์สั่งซื้อขายด้วยแคชบาลานซ์รอบนี้ 
หุ้นกลางและขนาดเล็กถูกปลุกกระแสการลงทุน จนหลายตัวการซื้อขายมีความร้อนแรง และอาจมีหุ้นหลายๆ ตัวอาจถูกตลาดหลักทรัพย์ให้ซื้อขายด้วยบัญชีเงินสด (แคชบาลานซ์) สำหรับการประกาศรายชื่อในรอบสัปดาห์นี้ 
นักวิเคราะห์โบรกเกอร์หลักทรัพย์ ระบุว่า ในรอบนี้คาดว่าหุ้นที่จะถูกให้ซื้อขายด้วยบัญชีแคชบาลานซ์ คือ บริษัท ไทยพัฒนาโรงงานอุตสาหกรรม (TFD) บริษัท ทรีซิกตี้ไฟว์ (TSF) 
นอกจากนี้ หุ้นบริษัท อีสเทอร์น สตาร์ เรียล เอสเตท (ESTAR) มีความเป็นไปได้สูงว่าจะเข้าข่ายให้ซื้อขายด้วยเงินสด หากปริมาณการซื้อขายยังคงหนาแน่น
อย่างไรก็ตาม หุ้นขนาดเล็กเหล่านี้โดยปกติแล้วนักวิเคราะห์โบรกเกอร์จะไม่มีคำแนะนำให้ลูกค้าเข้าไปลงทุนเพราะมีขนาดเล็ก การวิเคราะห์คำแนะนำการลงทุนไม่ได้ครอบคลุมไปถึง ทำให้ไม่มีข้อมูลว่าการปรับเพิ่มขึ้นของราคานี้เหมาะสมกับพื้นฐานหรือไม่อย่างไร
รวมถึงเป็นหุ้นขาดสภาพคล่องซื้อขาย จึงเหมาะกับนักเก็งกำไรที่รับความเสี่ยงได้
“จากหุ้นที่เคยซื้อขายวันละไม่กี่หมื่นบาท มูลค่าการซื้อขายได้ก้าวกระโดดขึ้นมาเป็นวันละหลายล้านบาท ทำให้ราคาหุ้นวิ่งขึ้นมาได้โดยไม่มีสาเหตุ” โบรกเกอร์ กล่าว 
ขณะเดียวกัน หุ้นบริษัท เอ็นอีพี อสังหาริมทรัพย์และอุตสาหกรรม (NEP) กระแสการเก็งกำไรยังแรงอยู่ ราคาหุ้นพุ่งขึ้นสูงสุดจนเกือบชนเพดาน (ซิลลิง) โดยปิดบวกถึง 27.69% มาอยู่ที่ 0.83 บาท มาพร้อมบริษัท อีเทอเนิล เอนเนอยี (EE) โดยถูกปลุกกระแสเก็งกำไรขึ้นมาอีกรอบ ราคาเกือบชนซิลลิงเช่นกัน โดยมาปิดตลาดที่ระดับ 1.21 บาท บวก 0.25 บาท หรือเพิ่มขึ้นถึง 27.37%